PPS ตั้งเป้ารายได้ปีนี้โต 10% เน้นเจาะกลุ่มลูกค้าใหม่
PPS ตั้งเป้ารายได้ปีนี้โต 10% จากปีก่อน มาที่ 300 ลบ. เน้นเจาะลูกค้าใหม่กลุ่มคอนโด-โรงแรม-ค้าปลีก โชว์ backlog เพิ่มเป็น 300 ลบ. เผยได้เจราเสนองานให้โครงการในพม่าอยู่ระหว่างรอผลสรุป
26 มี.ค. 2558

นายธัช ธงภักดิ์ กรรมการผู้จัดการ บริษัท โปรเจค แพลนนิ่ง เซอร์วิส จำกัด (มหาชน) หรือ PPS เปิดเผยว่า บริษัทเชื่อมั่นว่ารายได้ปีนี้จะเติบโต 10% มาอยู่ที่ 300 ล้านบาท จากปีก่อนซึ่งมีรายได้รวม 266.81 ล้านบาท
สำหรับธุรกิจด้านงานวิศวกรที่ปรึกษาบริหารโครงการ ปัจจุบันยังคงเสนองานในกลุ่มลูกค้ารายใหม่ภาคเอกชนที่มีการลงทุน เช่น คอนโดมิเนียม ,กลุ่มโรงแรม และกลุ่มค้าปลีก เพื่อเพิ่มพันธมิตรลูกค้า ส่งผลให้ปัจจุบันบริษัทมีมูลค่างานในมือ (backlog) เพิ่มขึ้นเป็น 300 ล้านบาท นอกจากนี้ บริษัทยังพร้อมเข้าร่วมประมูลงานรถไฟฟ้าในทุกๆสาย จากที่ปัจจุบันบริษัทอยู่ระหว่างดำเนินงานให้กับรถไฟฟ้าสายสีน้ำเงิน
ด้านงานในต่างประเทศ ขณะนี้บริษัทมีการรับงานส่วนก่อสร้างเพิ่มเติมของโรงไฟฟ้าหงสา ประเทศลาว ขณะเดียวกันได้เข้าไปเจรจาทางธุรกิจเพื่อเสนองานให้กับโครงการในประเทศเมียนมาร์ แต่ยังอยู่ระหว่างรอผลสรุปที่ชัดเจน